b'\n_START_ARTICLE_\nKatarina-Amalija Nizozemska\n_START_SECTION_\nRojstvo\n_START_PARAGRAPH_\nPrincesa Katarina-Amalija Beatrika Karmen Viktorija se je rodila 7. decembra 2003 ob 17:01 v HMC Bronovo v Haagu kot prvi otrok takrat princa Willema-Alexandra in princese M\xc3\xa1xime. Rojstvo prvega otroka prestolonasledni\xc5\xa1kega para pa so na Nizozemskem obele\xc5\xbeili s 101 salvo, ki so jo izstrelili iz topov na \xc5\xa1tirih koncih dr\xc5\xbeave._NEWLINE_\xc4\x8castiti Carel ter Linden jo je krstil 12. junija 2004 v cerkvi Sint-Jacobskerk v Haagu. Njeni botri so njen stric princ Constantijn, Viktorija, \xc5\xa1vedska prestolonaslednica, Herman Tjeenk Willink, Samantha Deane, njen stric Mart\xc3\xadn Zorreguieta in Marc ter Haar._NEWLINE_Njenima starima star\xc5\xa1ema po materini strani, Jorgu Zorreguieti in Mar\xc3\xadi del Carmen Cerruti Carricart, se ni bilo dovoljeno udele\xc5\xbeiti poroke njenih star\xc5\xa1ev leta 2002 zaradi Zorreguietove vpletenosti v re\xc5\xbeim Jorgeja Rafaela Videle, vendar sta bila prisotna pri njenem krstu, ki je bila zasebna in ne dr\xc5\xbeavna afera.\n_START_SECTION_\n\xc5\xbdivljenje in izobrazba\n_START_PARAGRAPH_\nPrincesa Katarina-Amalija ima dve mlaj\xc5\xa1i sestri, princeso Alexio (rojena leta 2005) in princeso Ariane (rojeno leta 2007). S star\xc5\xa1i in sestrama \xc5\xbeivi v vili Eikenhorst na posestvu De Horsten v Wassenaaru. Dru\xc5\xbeina se bo v prihodnosti preselila v Huis ten Bosch v Haagu._NEWLINE_Katarina-Amalija je 10. decembra 2007 za\xc4\x8dela obiskovati javno osnovno \xc5\xa1olo Bloemcampschool v Wassenaarju. Avgusta 2015 je za\xc4\x8dela obiskovati neodvisno protestantsko gimnazijo Christelijk Gymnasium Sorghvliet v Haagu, ki jo jo obiskovala tudi njena teta princesa Laurentien._NEWLINE_Njeni rojstni dnevi so tradicionalno praznovani s koncertom v Kloosterkerku v Haagu, ki se ga udele\xc5\xbeijo veleposlaniki in \xc4\x8dlani kraljevskega gospodinjstva in dr\xc5\xbeavnega sveta Nizozemske. Princesa govori nizozem\xc5\xa1\xc4\x8dino, angle\xc5\xa1\xc4\x8dino in nekaj \xc5\xa1pan\xc5\xa1\xc4\x8dine._NEWLINE_Na njen sedmi rojstni dan je Peter Hartman po Katarini-Amaliji poimenoval Douglas C-47 Skytrain, ki je bil neko\xc4\x8d v lasti njenega pradeda, princa Bernharda Lipp\xc5\xa1ko-Biesterfeldskega. Princesa se slovesnosti poimenovanja ni mogla udele\xc5\xbeiti zaradi \xc5\xa1olskih obveznosti._NEWLINE_Katarina-Amalija je bila ena izmed dru\xc5\xbeic na poroki svoje botre \xc5\xa1vedske prestolonaslednice Viktorije in Daniela Westlinga, ki se je odvila 19. junija 2010 v Stockholmski katedrali._NEWLINE_Kraljica Beatrix je abdicirala 30. aprila 2013 in o\xc4\x8de Katarine-Amalije je zasedel prestol. Katarina-Amalija je kot nova prestolonaslednica prevzela naziv princese Oranske in postala prva, ki je ta naziv dobila v svoje lastno ime. Princesa bo prevzela sede\xc5\xbe v svetovalnem oddelku dr\xc5\xbeavnega sveta Nizozemske, ko bo postala polnoletna pri 18. letih.'